b'\n_START_ARTICLE_\nIosif Rus\n_START_SECTION_\nBiografie\n_START_PARAGRAPH_\nIosif Rus s-a n\xc4\x83scut la data de 1 februarie 1936, \xc3\xaen comuna \xc8\x98inca. A absolvit cursurile \xc8\x98colii de Ofi\xc8\x9beri de Avia\xc8\x9bie, promo\xc8\x9bia 1956 \xc8\x99i apoi pe cele ale Academiei Militare - sec\xc8\x9bia avia\xc8\x9bie (1965-1968), iar \xc3\xaen anul 1978 a terminat cursul postacademic.  _NEWLINE_A parcurs apoi \xc3\xaentreaga ierarhie militar\xc4\x83, de la pilot-\xc8\x99ef \xc8\x99i comandant de patrul\xc4\x83 la Regimentul 49 Avia\xc8\x9bie V\xc3\xa2n\xc4\x83toare Bombardament la comandant de escadril\xc4\x83 (1968-1970) \xc8\x99i comandant al Regimentului 57 Avia\xc8\x9bie V\xc3\xa2n\xc4\x83toare (iulie 1970-iulie 1976), iar apoi inspector-\xc8\x99ef zbor \xc8\x99i \xc8\x99ef de grup\xc4\x83 coordonare zbor \xc3\xaen comandamentul Diviziei 16 Ap\xc4\x83rare Antiaerian\xc4\x83 a Teritoriului (iulie 1976-iunie 1978) \xc8\x99i de loc\xc8\x9biitor al comandamentului Diviziei 70 Avia\xc8\x9bie (iunie 1978-iulie 1982). _NEWLINE_\xc3\x8en decembrie 1982, a fost \xc3\xaenaintat la gradul de general-maior (cu o stea, ast\xc4\x83zi echivalent cu cel de general de flotil\xc4\x83 aerian\xc4\x83) \xc8\x99i numit comandant al Diviziei 70 Avia\xc8\x9bie (iulie 1982-august 1986). \xc3\x8en august 1986, este numit \xc3\xaen func\xc8\x9bia de comandant al Avia\xc8\x9biei Militare Rom\xc3\xa2ne. Perioada Revolu\xc8\x9biei din decembrie 1989 l-a g\xc4\x83sit la comanda avia\xc8\x9biei militare, fiind obligat ca \xc3\xaen lipsa unor informa\xc8\x9bii despre evolu\xc8\x9bia evenimentelor din \xc8\x9bar\xc4\x83 \xc8\x99i din str\xc4\x83in\xc4\x83tate \xe2\x80\x93 s\xc4\x83 se orienteze din mers \xc8\x99i s\xc4\x83 ac\xc8\x9bioneze pe linia \xc3\xaendatoririlor militare privind promovarea intereselor na\xc8\x9bionale. \xc3\x8en acea perioad\xc4\x83 (decembrie 1989), erau vehiculate o sumedenie de informa\xc8\x9bii false sau nesigure   induse \xc3\xaen re\xc8\x9beaua de comand\xc4\x83-raport \xc8\x99i \xc3\xaen situa\xc8\x9bia aerian\xc4\x83. _NEWLINE_La data de 28 decembrie 1989 Iosif Rus a fost \xc3\xaenaintat la gradul de general de divizie aerian\xc4\x83, iar la 13 februarie 1990 a fost mutat \xc3\xaen Ministerul Ap\xc4\x83r\xc4\x83rii Na\xc8\x9bionale, \xc3\xaen calitate de consilier principal al ministrului. Av\xc3\xa2nd \xc3\xaen vedere propunerea ministrului ap\xc4\x83r\xc4\x83rii na\xc8\x9bionale, la data de 30 septembrie 1997, generalul de divizie aerian\xc4\x83 Iosif Rus a fost trecut \xc3\xaen rezerv\xc4\x83._NEWLINE_El este membru fondator al Asocia\xc8\x9biei Rom\xc3\xa2ne pentru Propaganda \xc8\x99i Istoria Aeronauticii (ARPIA), fiind ales ca pre\xc8\x99edinte al acestei organiza\xc8\x9bii \xc3\xaen iunie 1999 \xc8\x99i reconfirmat \xc3\xaen func\xc8\x9bie la adunarea general\xc4\x83 din luna aprilie 2004. \xc3\x8entre anii 1998-2000, Iosif Rus a fost expert parlamentar, lucr\xc3\xa2nd \xc3\xaen cadrul Comisiei pentru Ap\xc4\x83rare, Ordine Public\xc4\x83 \xc8\x99i Siguran\xc8\x9b\xc4\x83 Na\xc8\x9bional\xc4\x83 din Camera Deputa\xc8\x9bilor._NEWLINE_Generalul \xc3\xaen retragere Iosif Rus a fost \xc3\xaenaintat la gradele de general-comandor (cu 3 stele) la 30 noiembrie 2000  \xc8\x99i apoi la cel de general (cu 4 stele) la 1 decembrie 2004 .  _NEWLINE_La data de 1 februarie 2001, Iosif Rus a fost numit consilier al ministrului Ap\xc4\x83r\xc4\x83rii Na\xc8\x9bionale.'